  Ижкар администрацилэн пресс-службаез Майя Бывальцева Ижкарысь Октябрь но Ленин ёросъёсын модельной библиотекаосты усьтӥзы. Выльдон ужъёсты «Культура» йӧскалык ӵектос улсын быдэстӥзы. Со сярысь карлэн тӧроез Олег Бекмеметьев «ВКонтакте» мерлыко вотэсысь бамаз ивортӥз. Октябрь ёросысь Флор Васильев нимо лыдӟиськонние удмурт шӧм пыӵаз. Интерьерзэ орнаментъёслы ушась арт-объектъёс чебермато, соос вылэ удмурт кылын книгаос но журналъёс интыяськизы. Висъетъёс Удмуртилэн йӧскалык буёлъёсыныз буямын – горд, тӧдьы, сьӧд. Вуж ӝажыосты но ӝӧкъёсты выль мебель воштӥз. Лыдӟиськоннилэн фондэз 1 сюрс 300-лэсь трос выль книгаосын узырмиз, озьы ик компьютеръёс, интерактивной доска но проектор басьтӥзы. Владимир Маяковский нимо лыдӟиськонни Ленин ёрослэн лулчеберетъя центрез луиз. Выль компьютеръёс, VR-очки, интерактивной тӥрлык, электрон библиотекаосты дунтэк шедён, 1 сюрс 500-лэсь трос выль книгаос лыдӟиськисьёслы творчествоен вырыны но азинскыны выль луонлыкъёс усьто. Лыдӟиськоннилэн тусыз кылем даурысь 1920-1930 аръёслы тупась лэсьтэмын. Олег Бекмеметьев пусйиз, пуктэм ужпум – карысь котькуд ёросын быдэн одӥг ке но модельной библиотека лэсьтон – быдэстон пала вуиз: вить пӧлысь ньыляз ёросъёсын соос ужало ни. «Чакланъёсын – Пермовай ёросысь Некрасов нимо лыдӟиськонниез выльдон. Сое 2022-тӥ арын ни модельной библиотека лэсьтон понна, ми «Культура» йӧскалык ӵектосэ пыриськыны курсикьон дасяськом»                                                                                                                                                                                                     Олег Бекмеметьв, Ижкарлэн тӧроез Тодэ вайытом, Ижкарын И. А. Наговицын но Н. К. Крупская нимо лыдӟиськонниой модельной луизы ни. Тегъёс: Удмуртия Ижкар ОлегБекмеметьев  